Under utgravninger på Sebbetåa, like ved Stokkeland bru i Søgne, har Kulturhistorisk museum de siste ukene undersøkt et gravfelt fra jernalderen. Her har man foreløpig avdekket fem fotgrøfter, som markerer hvor gravhauger har ligget i fortida.

I midten av en av de største fotgrøftene lå en oval nedgravning, som ved nærmere undersøkelse viste seg å være rester av en båt. Trevirket var råtnet vekk, men mye av båtformen kunne ses som et cirka 6 x 2 m stort, mørkt jordlag. Formen kan minne om de langt større vikingskipene, og byggeteknikken har vært tilsvarende. Rader med klinknagler, noen fortsatt med treverk rustet fast, lå bevart i jordsmonnet.

Ved helt ideelle lysforhold kunne man også skimte avtrykket etter et skjold midt i båten, i form av en tynn, rund, gulbrun flekk med mange små jernnagler, tilsynelatende uten system. Det var ingen bevart skjoldbule, men to glassperler ble funnet under skjoldavtrykket.

Med skjold følger gjerne våpen i graven, men det var ingen spor etter dette i båtgraven. Et sverd ble derimot funnet under potetplukking i 1991. Mulig stammer også dette fra vikingtid. Det er derfor fristende å se for seg at sverdet i moderne tid ble pløyd opp fra båtgraven før det havnet i potetmaskina.

Det ble ikke funnet levninger i graven, noe som mest trolig skyldes at rester av den døde har råtnet helt vekk i løpet av de 1000 årene den døde har ligget i jorden.

Båtgraven er nå ferdig undersøkt, men utgravningene på Sebbetåa er bare halvveis, og vil fortsette med utgravning av spor etter bebyggelse og jernfremstilling til begynnelsen av juli.